Seg tama n yidles, ad naf tiddukla tadelsant ‘’Tiɣilt’’ i iqedcen deg unnar n yidles, addal d tmetti ɣer tama n tesqamut n taddart. Nemlal d uselway n tiddukal-a, Mohemed Hamel, ihedraɣ-d fell-as. ‘’Tiddukla-nneɣ, tella-d s wudem unṣib deg useggas n 1992. Amur ameqqran n yiɛeggalen-is, d ilmeẓyen d tlemeẓyin n taddart. Akka tura, nesɛa axxam n yilmeẓyen anda i nqeddec, tamkerḍit, Cyber Espace d wayen-nniḍen. Zyada ɣef uheggi n tmeɣra n tbexsisin i d-yettilin yal aseggas, nxeddem tijmilin, asfugel, timsirin n uselmed i wid ixussen d useḥbiber ɣef yidles d tgemmi-nneɣ…atg. D tiddukla-a i yella deffir n tlalit n tmeɣra n tbexsisin deg useggas n 2007.